જામનગર-આજનો સમય ચિંતાનો યુગ કહેવાયો છે અને મનથી હકારાત્મકતા જાળવી રાખવા ભારે સજાગ રહેવું પડે તેવી ઘટમાળ વચ્ચે લોકો જીવી રહ્યાં છે. ત્યારે એવી વ્યક્તિઓ કે જેમણે જીવનમાં હકારાત્મક ઊર્જાની કેળવણી સાધ્ય કરી છે અને અન્યોને વહેંચી શકે છે તેમની બે વાત સાંભળવી ક્યારેક ઉપકારક નીવડી શકે છે. જામનગરમાં યોજાયેલો મોટિવેશનલ સ્પીકર ચંદ્ર ખત્રીના ‘મહેંકી શકે છે આ જિંદગી’ ના બે કાર્યક્રમોમાં ઉપસ્થિતોને આમ અનુભવાયું હતું. સામાજિક જાગૃતિના આ બે વિશિષ્ટ આયોજન પૈકી એક જામનગરની જાહેર જનતા માટે ટાઉન હોલમાં અને બીજો કાર્યક્રમ જામનગર જિલ્લા જેલના કેદીઓ માટે રાખવામાં આવ્યો હતો.